काठमाडौं– नेपाल भ्रमणमा आएका भारतीय प्रधानमन्त्री नरेन्द्रर मोदीको संसदको भाषणले धेरै नेपालीको मन छोयो । मोदी दुई दिनमै भारत फकिर्सके । तर, मोदीका डुप्लिकेट भने काठमाडौंमै छन् । मोदीका डुप्लिकेट पनि एक होइन दुईदुई जना छन् । पहिलो डुप्लिकेटलाई भृकुटीमण्डपमा चलिरहेको ‘तीतेजिरे मेरी बास्सै गाईजात्रा’ मा देख्न पाइन्छ भने अर्कोलाई प्रज्ञा प्रतिष्ठानमा चलिरहेको ‘गाईजात्रा महोत्सव’ मा ।
प्रज्ञामा चलिरहेको गाईजात्रामा मनोज गजुरेलले मोदीको रुपमा अभिनय गरेका छन् । उनले सुशील कोइराला बनेका धिताल चिरिच्याट्टसँग प्रहसन देखाइरहेका छन् । भृकुटीमण्डपमा चाहिँ शिवहरि वैरागी नेपालले मोदीको हाउभाउलाई दुरुस्त उतारेर दर्शकलाई हँसाइरहेका छन् । उनलाई साथ दिएका छन् महादेव बनेका जितु नेपालले ।
साउन २४ मा सुरु भएका दुवै गाईजात्रे कार्यक्रम भदौ ७ गतेसम्म चल्नेछन् । अभिनेता श्रीकृष्ण श्रेष्ठको मृत्युका कारण प्रज्ञाको कार्यक्रम आइतबार र सोमबार रोकिए पनि ‘तीते जिरे’ समूहकोे गाईजात्रा भने रोकिएको थिएन । दुवै ठाउँको गाईजात्राको प्रस्तुति साँझ एउटै समयमा सुरु हुन्छन् ।
दुवै समूहले बिदाको दिन दुई शो देखाउँदै आएका छन् । दुवै कार्यक्रममा राजनीतिक विषयवस्तुमाथि पनि व्यङ्ग्य गरिएको छ ।